Kinnear-moord: Saak weer uitgestelDie Bishop Lavis-landdroshof. Foto: Eunice Stoltz Zane Kilian (39) het Vrydag vlugtig in die Bishop Lavis-landdroshof verskyn. Dit volg nadat sy saak Maandag uitgestel is omdat daar aangevoer is dat dié landdroshof ŉ veiligheidsrisiko inhou. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, sê daar is ooreengekom dat die saak in ’n ander hof voortgesit moet word. “Die staat het met die president van die streekshof geskakel om te hoor of Kilian sy borgtogaansoek daar kan voortsit,” sê Ntabazalila. Hy sê hulle het nog nie ’n antwoord van die president van die streekshof gekry of hulle die saak daarheen kan oorplaas nie. “Die staat het dit Maandag ook duidelik gemaak dat hulle die borgtogaansoek gaan teenstaan.” Die saak is tot 14 Oktober uitgestel en Kilian sal tot dan in aanhouding bly. “Hopelik sal ons dan weet of die saak in ’n nuwe hof kan voortgaan.” Zane Kilian staan tereg op drie aanklagte, onder meer ook moord. (Foto: Twitter) Ntabazalila wou nie Maandag uitbrei oor die kwessie rakende die veiligheidsrisiko by die landdroshof nie, maar het wel bygevoeg dat daar al voorheen melding gemaak is van voorvalle by dié hof en dat ŉ veilige werksomgewing vir almal wat daar werk, gehandhaaf moet word. Kinnear (52) is op 18 September koelbloedig in sy motor voor sy huis in Bishop Lavis doodgeskiet. Hy is verskeie kere in die bolyf geskiet en deur paramedici op die toneel dood verklaar. Kilian, wat op 23 September in verband met die moord op Kinnear in hegtenis geneem is, word aangekla van moord, sameswering om moord te pleeg en die onregmatige onderskep van kommunikasie. Volgens die klagstaat gaan die staat aanvoer dat Kilian tussen Maart en 18 September vanjaar onregmatig en doelbewus inligting van Kinnear se selfone onderskep het. Hy het volgens die staat ook saam met ander, in hierdie stadium onbekende, aanvallers saamgesweer om Kinnear te vermoor.